Навуковая работа праводзіцца на базе з самага яе станаўлення — з 1924 года. Рашэтнікаў ведае і ўсіх вучоных папярэднікаў, і іх напрацоўкі. Зрэшты, тут заўсёды так было: навукоўцы бралі за аснову назіранні старэйшых калег і працягвалі даследаваць праблему, рабіць адпаведная вывады. Нямала карысных рэкамендацый атрымалі лясныя гаспадаркі ад нашай базы. Напрыклад, цяпер часта замест звычайнай яліны садзяць лістоўніцу еўрапейскую. У краіне ёю занята каля 1.000 гектараў. Чым падабаецца гэты від? Усё проста: драўніна больш каштоўная, чым звыклыя сасна і яліна, да таго ж паспявае хутчэй. Таксама лістоўніцу вырошчваюць як дэкаратыўную пароду. Доўгі час лічылася, што дрэва не прыстасавана да кліматычных умоў Беларусі, але на падставе даследаванняў, распачатых Робертам Брутанам у 1908 годзе і працягнутых жорнаўскімі навукоўцамі, у тым ліку і Рашэтнікавым, гэта меркаванне было абвергнута. Аказалася, што лістоўніца еўрапейская не любіць вільготныя глебы, а вось святла і прасторы патрабуе шмат. Пасадзіўшы расліну ў такім месцы, можна за адносна кароткі час сабраць добры ўраджай.